Diari Oficial de la Generalitat Valenciana


Sumari del DOGV 3603, del 13-10-1999 (1999/8705)

DECRET 176/1999, de 5 d'octubre, del Govern Valencià, pel qual es regula la modificació del Pla de Ports i Instal·lacions Nauticoesportives de la Comunitat Valenciana.
-----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1999/10/05/176/dof/vci/html**

### Dades del document

Número de DOGV
:   3603

Data del DOGV
:   13-10-1999

Secció del DOGV
:   I. DISPOSICIONS GENERALS

Número del document
:   1999/8705


Data del document
:   05-10-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

 Descriptors 

:   * València
    * Castelló de la Plana
    * Alacant
    * instal·lació portuària
    * instal·lació esportiva
    * política portuària
    * legislació
    * impacte ambiental
    * programa d'actuació

DECRET 176/1999, de 5 d'octubre, del Govern Valencià, pel qual es regula la modificació del Pla de Ports i Instal·lacions Nauticoesportives de la Comunitat Valenciana. [1999/8705]
  
El Govern Valencià va adoptar, per Decret 162/1986, de 22 de desembre, la decisió de redactar un Pla de Ports i Instal·lacions Nauticoesportives de la Comunitat Valenciana, amb els criteris allí exposats i amb el caràcter de pla especial dels previstos en l'article 17 del Reial Decret 1346/1976, de 9 d'abril, pel qual s'aprovà el Text Refós de la Llei sobre Règim del Sòl i Ordenació Urbana.
  
Redactat el pla i sotmés als tràmits previstos en la legislació i en el decret 162/1986, de 22 de desembre citat, es va aprovar per Decret 79/1989, de 30 de maig, del Govern Valencià, juntament amb determinacions complementàries, entre d'altres, la de rebutjar d'ofici les sol·licituds que contravingueren el pla.
  
D'acord amb els seus criteris i amb els estudis tècnics que els sustentaven, hi havia una notable capacitat portuària susceptible de ser utilitzada per a usos esportius. Això no feia necessari basar la satisfacció de la demanda en la construcció de noves instal·lacions.
  
Coherentment amb això, el pla imposava importants restriccions a la construcció de noves instal·lacions, i afavoria en canvi, per si mateix o a través de les actuacions i les inversions del Pla de Ports de la Generalitat Valenciana, l'actuació a l'interior de ports existents.
  
Així s'ha augmentat l'oferta d'atracades des dels 9.851 disponibles a la data de redacció del pla fins als 16.549 amarraments actuals.
  
No obstant això, l'estratègia de planificació citada només té vigència temporal fins que la infraestructura disponible s'esgote, i els ports existents se saturen.
  
A aquest punt s'està arribant, per la qual cosa la demanda futura només es podrà satisfer a l'exterior dels ports actuals. I en aplicació d'un criteri elemental de protecció de medi ambient, sempre serà preferible l'ampliació d'una instal·lació existent a la construcció d'una nova infraestructura en el litoral.
  
Aquesta possibilitat està coartada pel pla vigent, ja que es fa recaure sobre les ampliacions les restriccions genèriques del tram sobre el qual s'amplia, independentment de la magnitud relativa que tinguera l'ampliació respecte al tram adjacent.
  
Una altra de les raons per a la modificació que s'ordena és que precisament un dels criteris rellevants per a l'exclusió d'una zona pròxima o confrontant a un port, amb vista a la seua capacitat per a la construcció d'instal·lacions, era precisament la de l'existència de capacitat portuària residual. Aquesta restricció té un caràcter dinàmic, ja que, a mesura que el port principal vaja saturant-se, el dit criteri deixarà d'operar, i haurà de ser possible, almenys, la consideració de la seua ampliació amb relació als altres valors de la costa.
  
L'alçament d'aquesta restricció no significa una autorització indiscriminada d'ampliacions, ja que aquestes estan sotmeses al mateix règim de garanties que té la construcció d'un nou port, per això cada ampliació s'haurà de tramitar d'acord amb allò que s'ha previst en la Llei de Costes, en la de Ports i en la d'Impacte Ambiental, i se sotmet al juí de les administracions públiques tutelars de cada aspecte relacionat amb la seua construcció.
  
Atés el llarg procés de maduració que tenen aquestes iniciatives i el complex de la seua tramitació, és convenient alçar la cautela establida en l'article 3 del Decret 79/1989, de 30 de maig, que obliga a rebutjar d'ofici les iniciatives que vagen contra les determinacions del pla, sempre que aquestes es referisquen al objecte de la modificació que s'inicia, és a dir, a l'ampliació d'instal·lacions existents.
  
En virtut d'això, a proposta del conseller d'Obres Públiques, Urbanisme i Transports, i després de la deliberació prèvia del Govern Valencià, en la reunió del dia 5 d'octubre de 1999,
  
DECRETE
  
Article 1
  
Per part de la Conselleria d'Obres Públiques, Urbanisme i Transports es tramitarà la modificació del Pla de Ports i Instal·lacions Nauticoesportives de la Comunitat Valenciana, per a fer possible la tramitació de projectes d'ampliació exteriors de ports o instal·lacions nauticoesportives existents, sense prejutjar el sentit de la resolució definitiva que sobre aquests s'adopte, després de la seua tramitació d'acord amb la legislació de costes, de ports i d'impacte ambiental, entre d'altres.
  
Article 2
  
A partir de l'entrada en vigor del present decret, es podran admetre i es podran tramitar ampliacions de ports i instal·lacions nauticoesportives, i la resolució definitiva quedarà, en tot cas, posposada fins a l'aprovació definitiva de la modificació del pla.
  
DISPOSICIONS FINALS
  
Primera
  
Es faculta el conseller d'Obres Públiques, Urbanisme i Transports per a adoptar les disposicions necessàries per al desenvolupament del present decret.
  
Segunda
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
Valencia, 5 d'octubre de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO.
  
El conseller d'Obres Públiques, Urbanisme i Transports,


Còpia Permalink ELI